Imtella' Marzu 23, 2021 - Aġġornata 23 Ta' Marzu, 2021 8:07pm Rapport: Maria Muscat Iż-żagħżugħ Malti Katriel Zahra huwa r-rebbieħ reġjonali tal-Ewropa fil-premju dinji tal-Prince's Trust International. Katriel intagħżel wara li Prince's Trust International kienet impressjonata bl-istorja tiegħu li minkejja l-isfidi f'saħħtu baqa' jistinka fl-istudju bl-għajnuna tal-iskola tiegħu. Kien bl-għajnuna tal-għalliema fil-kulleġġ Santa Margerita fil-Verdala, u l-programm Achieve tal-Prince's Trust International, li Katriel baqa' jistinka kemm fl-istudju u anki fil-ħiliet tiegħu fosthom fl-istil tax-xagħar. Dan iż-żagħżugħ ta' 16-il sena, u sa minn mindu kien tifel marad bil-Lupus, marda kiefra li kawża tagħha jbati uġigħ kbir u anki jsofri riperkussjonijiet fl-iżvilupp tiegħu. Katriel qal lil TVM li kawża tal-pandemija ilu sena msakkar ġewwa u l-aħbar li rebaħ il-premju tal-Prince's Trust International tagħtu ħafna kuraġġ. "Inkun imdejjaq għax imsakkar ġewwa u ma niltaqax ma' nies u nħossni inutli, imma issa li rbaħt il-programm tal-Prince's Trust, ngħid li jien m'inix inutli." Prince's Trust International twaqqfet f'Malta fl-2015 meta saret il-laqgħa tal-Commonwealth, u kienet inawgurata mill-Prinċep Karlu tal-Ingilterra, bħala fergħa tal-Prince's Trust li ilha iktar minn 40 sena tgħin żagħżagħ itejbu l-ħiliet tagħhom. Fost il-programmi hemm l-inizjattiva Achieve li ssir bil-kollaborazzjoni bejn il-Ministeru tal-edukazzjoni u l-fondazzjoni HSBC Malta. L-uffiċċjal edukattiv Maureen Amoroso, li tmexxi Achieve, qalet lil TVM li din l-inizjattiva tiftaħ ħafna bibien għall-istudenti li jieħdu sehem. "Katriel qabel l-Achieve kien differenti, kien jiddejjaq imur l-iskola, jibża', ma kellux idea ta' mmaniġġjar ta' ħin, illum żviluppa ħafna ħiliet u li allura s-sodisfazzjon huwa kbir." F'Malta l-programm Achieve tal-Prince's Trust International ħarreġ 'il fuq minn 1,000 student minn 54 skola u ċentru.